LV Eiropas Savienības Oficiālais Vēstnesis C 309/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 309/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“GÖTTINGER FELDKIEKER”

EK-Nr.: DE-PGI-0005-0721-10.10.2008

AĢIN (X ) ACVN ( )

1. Nosaukums:

“Göttinger Feldkieker”

2. Dalībvalsts vai trešā valsts:

Vācija

3. Lauksaimniecības vai pārtikas produkta apraksts:

3.1. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas nosaukums (1):

Göttinger Feldkieker ir labi sagriežama, vītināta, termiski neapstrādāta cūkgaļas desa, kas savā būtībā atbilst Mettwurst desai, tātad tai ir rupjgraudaina struktūra un nogatavināšanas pakāpei atbilstoša intensīvāka sarkanā krāsa. To gatavo no tikko kautu cūku gaļas. Lai iegūtu optimālu kvalitāti, vispiemērotākā ir nobriedušu un ilgāk barotu cūku gaļa. Un tie ir smagie un ilgāk barotie kastrētie kuiļi un sivēnmātes. Izmantotās sivēnmāšu un kastrēto kuiļu gaļas daļai jābūt vismaz 65 %, turklāt sivēnmāšu gaļas daļai nebūtu jāpārsniedz 40 %. Kastrēto kuiļu gaļas daļai atbilstoši būtu jābūt 25 %. Lai pagatavotu Göttinger Feldkieker, kastrēta kuiļa vai sivēnmātes liemenim jāsver 150 kg. Tad kastrētie kuiļi un sivēnmātes ir vismaz vienu gadu vecas. Šī cūkgaļa, kas iegūta no nobriedušākām un ilgāk barotām cūkām, pārstrādē kopumā ir robustāka un stingrāka. Tāpēc tā ir īpaši piemērota Göttinger Feldkieker ražošanai. Taču Göttinger Feldkieker ražošanā var izmantot arī jauncūku gaļu. Izmantotās jauncūku gaļas daļa nedrīkst pārsniegt 30–35 %. Göttinger Feldkieker ražošanā izmanto cūku liemeņu augstvērtīgākās daļas, respektīvi, plecus, šķiņķus un vēdergabalus. Šiem gabaliem ir pārstrādei ļoti piemērota struktūra, kas gatavajam izstrādājumam Göttinger Feldkieker piešķir īpašu izskatu griezuma vietā. Gaļasmašīnā sasmalcinātajai gaļai uzmanīgi piejauc garšvielas (piparus, koriandru, muskatriekstu, ķiplokus), eventuāli arī rumu un nedaudz cukuru (dekstrozi, saharozi), ierauga kultūras ar pievienotiem raugiem un nitrītsāli, kā arī eventuāli vārāmo sāli un salpetri. Masu, rūpīgi raugoties, lai neieplūstu gaiss, iepilda galvenokārt zarnu apvalkos, kuru diametrs ir 70–105 mm. Tipiska ir iepilde pūšļveida zarnu apvalkos, turklāt pūsli var izstiept vai saplacināt. Šajā ziņā ir zināma un atļauta dažāda izstrādājuma forma. Göttinger Feldkieker nav skābena garša, desa ir gaļīga un aromātiska, atbilstoši izmantotajām piedevām jūtama piparu, koriandra, muskatrieksta un ķiploku garšas nianse.

Göttinger Feldkieker ir īpaši sausa desa. Tā ir izžuvusi vismaz līdz 35 % no sākotnējā izstrādājuma masas, un tās mitruma saturs ir aw 0,88 vai mazāk. 100 g desas satur 25 g tauku, 9,4 g no tiem ir piesātinātās taukskābes. Enerģētiskā vērtība 329 kcal jeb 1 367 kJ, olbaltumvielu saturs (g) 25, ogļhidrāti (g) < 1, no tiem cukurs (g) < 0,5, balastvielas < 1 un nātrija saturs 1,6 g.

Göttinger Feldkieker desa no Göttinger Stracke desas atšķiras pēc formas, diametra un svara. Jo īpaši Göttinger Feldkieker desai visā tās garumā ir dažāds diametrs, turpretī Göttinger Stracke desai ir līdzens un nemainīgs diametrs. Tāpēc desas nogatavošanās laiks, respektīvi, garša, ir atšķirīga.

3.3. Izejvielas (tikai pārstrādātiem produktiem):

Göttinger Feldkieker desu gatavo galvenokārt no sausākas un stingrākas vecāku cūku gaļas. Jāizmanto vismaz 65 % vecāku cūku gaļa. Šādai gaļai ir īpaša tauku kvalitāte, ko nodrošina īpaša barošana. Šā iemesla dēļ Göttinger Feldkieker desas gatavināšanas laikā iespējams novērst oksidācijas izraisītas izmaiņas. Tāpēc desa arī nesasmok.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Viss ražošanas process.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

Getingenes (Göttingen) pilsētas apgabals

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Getingenes pilsēta un tās apkārtne ir tradicionāli slavena ar augsti attīstītām desu izstrādājumu gatavošanas prasmēm un metodēm. Par to, ka Göttinger Blasenwurst bijusi ļoti iecienīta, liecina avoti pat no 18. gadsimta (sk. jo īpaši Dr. Günther Meinhardt, „Die, ‚chute Ghöttinger Wurst‘ — eine geschichtliche Dokumentation über die ‚Echte Göttinger Wurst‘ “ un citus pierādījumus, piemēram, akcīzes kontroliera Hohmann sarakstu par Göttinger Blasenwurst sūtījumiem laikposmā no 1793. gada 1. oktobra līdz1794. gada 30. septembrim).

Göttinger Feldkieker desu kopš 20. gadsimta sešdesmitajiem gadiem lielā daudzumā ražo Getingenes pilsētā un ar šo nosaukumu realizē visā reģionā.

5.2. Produkta specifika:

Göttinger Feldkieker desa Getingenes reģionā ir ļoti labi zināms desu izstrādājums, un patērētāji to ir ļoti iecienījuši. Reģiona patērētājiem šī desa nozīmē sevišķu Mettwurst produktu, kura raksturīgā īpašā garša un izskats dara to atšķirīgu no salīdzināmiem izstrādājumiem (sk. profesora Dr. Andreasa Šarfa (Andreas Scharf) 2005. gada 18. marta zinātnisko atzinumu “Göttinger Feldkieker” — Bekanntheit und regionales Ansehen, Ergebnisse einer empirischen Untersuchung).

2005. gadā 58 % aptaujāto zināja Göttinger Feldkieker desu. 81,1 % aptaujāto ar Göttinger Feldkieker saistīja Mettwurst desu. Turklāt 8,3 % aptaujāto par īpašu Göttinger Feldkieker desas pazīmi uzskatīja tās formu, proti, bumbierveida/ovāla/pūšļveidīga. Bet 6,5 % aptaujāto par īpašu pazīmi uzskatīja to, ka desa ir maza. Pazīmi “vītināta” norādīja 5,3 % aptaujāto. Pazīmi “tieva” un “cieta/stingra” kā īpašu Göttinger Feldkieker pazīmi minēja attiecīgi 4,1 % aptaujāto.

Bez tam patērētājiem tika jautāts par Göttinger Feldkieker īpatnībām salīdzinājumā ar citiem Mettwurst izstrādājumiem. Aptauja liecināja, ka patērētāji pie atšķirīgajām pazīmēm minēja garšu (piem., vircota un piparota garša, ko atzina par labu garšu), izskatu, respektīvi, formu (piem., īpašā forma, pūšļveidīga). Jo īpaši izskats, proti, forma ir svarīgs kritērijs, kas identificē Göttinger Feldkieker, un to patērētāji sevišķi uzsvēra. Skatīt šai sakarā 8. attēlu profesora doktora Andreasa Šarfa 2005. gada 18. marta atzinumā “Göttinger Feldkieker” – Bekanntheit und regionales Ansehen, Ergebnisse einer empirischen Untersuchung.

Par Göttinger Feldkieker īpašo novērtējumu liecina arī aptaujāto personu vidējais apstiprinājums vai noliegums par 13 sagatavotiem izteikumiem attiecībā uz Göttinger Feldkieker tēlu. Jo īpaši samērā daudz apstiprinājumu bija izteikumam, ka Göttinger Feldkieker ir “tipiska Getingenes reģiona Mettwurst”, kā arī nelielais apstiprinājumu skaits izteikumam, ka Göttinger Feldkieker“nav īpaši tradicionāla Mettwurst”.

Apkopojot izpētes rezultātus, var secināt, ka aptaujātie patērētāji Göttinger Feldkieker desā redz produktu, kas īpaši saistīts ar Getingenes reģionu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Göttinger Feldkieker labā reputācija saistīta ar to, ka tas ir reģionāls tradicionāls izstrādājums. Par to, ka izstrādājuma labo slavu veicinājis fakts, ka tas ir reģionāls izstrādājums, liecina arī iepriekš minētā izpēte. Šī izpēte apstiprina, ka no patērētāja viedokļa Göttinger Feldkieker ir tipisks, bet arī īpašs Getingenes reģiona Mettwurst izstrādājums.

Atsauce uz specifikācijas publikāciju:

(Padomes Regulas (EK) Nr. 510/2006 5. panta 7. punkts)

Markenblatt, 32. sēj., 10.8.2007., 7a-aa daļa, 14626. lpp.

(http://publikationen.dpma.de/DPMApublikationen/dld_gd_file.do?id=82)

(1) OV L 93, 31.3.2006., 12. lpp.